Komisijos reglamentas (EEB) Nr. 2264/91
1991 m. liepos 26 d.
iš dalies keičiantis Reglamentą (EEB) Nr. 3076/78 dėl apynių importo iš šalių, kurios nėra narės
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1] su paskutiniais pakeitimais, padarytais Reglamentu (EEB) Nr. 3577/90 [2], ir ypač į jo 5 straipsnio 3 dalį ir 18 straipsnį,
kadangi Reglamento (EEB) Nr. 1696/71 5 straipsnis numato, kad apyniai ir apynių produktai iš valstybių, kurios nėra Bendrijos narės, gali būti importuojami tik tuo atveju, jei jų kokybės standartai atitinka bent minimalius Bendrijoje užaugintiems apyniams ar apynių produktams arba jų dariniams nustatytus apribojimus;
kadangi Komisijos reglamentas (EEB) Nr. 3076/78 [3] su paskutiniais pakeitimais, padarytais Reglamentu (EEB) Nr. 4060/88 [4], nustato dviejų tipų pažymėjimus, kurie gali įrodyti, kad laikomasi Reglamento (EEB) Nr. 1696/71 5 straipsnio 1 dalyje nurodytų reikalavimų;
kadangi praktika parodė, kad importo tvarka būtų dar veiksmingesnė ir kad Bendrijoje nustatytų sertifikavimo taisyklių laikymasis galėtų būti geriau užtikrinamas, jei kontrolės atestatų naudojimas būtų panaikintas;
kadangi, siekiant išvengti nereikalingo nepatogumo tam tikriems operatoriams šiame sektoriuje, toliau naudoti kontrolės atestatus pereinamuoju laikotarpiu turėtų būti leidžiama apyniams, kurių kilmės šalys nėra įgaliojusios tam tikrų įstaigų išduoti atitikties atestatus; kadangi, siekiant išvengti piktnaudžiavimo kontrolės atestatu, toks atestatas turėtų būti išduodamas tik tuo atveju, jeigu įrodyta apynių siuntos kilmė;
kadangi, siekiant užtikrinti, kad Bendrijos apynių sertifikavimo taisyklių būtų laikomasi, valstybės narės turėtų tikrinti, ar importuoti apyniai atitinka minimalius pardavimo reikalavimus;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3076/78 keičiamas ir išdėstomas taip:
1. 1 straipsnio 2 dalis keičiama taip:
"2. Šio straipsnio 1 dalyje minėti įrodymai teikiami pateikiant to reglamento 5 straipsnio 2 dalyje numatytą pažymėjimą, toliau vadinamą "atitikties atestatu"."
2. 2 straipsnio 1 dalyje žodžiai "1 straipsnio 2 dalies a punkto pirmoje įtraukoje ir 1 straipsnio 2 dalies b punkte" keičiami žodžiais "1 straipsnio 2 dalyje".
3. 4 straipsnis keičiamas taip:
"4 straipsnis
1. Iki 1992 m. balandžio 30 d., jei apyniai yra iš trečiųjų valstybių, kurios nėra įgaliojusios tam tikrų įstaigų išduoti atitikties atestatus, 1 straipsnyje minėtas įrodymas apynių spurgams, įtrauktiems į KN poziciją 121010, gali būti kontrolės atestatas, nurodytas šio straipsnio 2 dalyje.
2. Kontrolės atestatą kiekvienai siuntai išduoda valstybių narių kompetentingos institucijos, Reglamento (EEB) Nr. 890/78 3 straipsnio 2 ir 3 dalyse nustatytais būdais patikrinusios, ar laikomasi to paties reglamento priede išdėstytų minimalių pardavimo reikalavimų.
3. Kontrolės atestatas apynių siuntai gali būti išduotas tik tuo atveju, jei tą siuntą lydi kilmės šalies oficialios įstaigos išduota deklaracija, kurioje nurodyta tų apynių kilmės šalis.
4. Valstybės narės nusiunčia Komisijai šio straipsnio 2 dalyje minėtų institucijų pavadinimą ir adresą, taip pat tų kompetentingų institucijų oficialaus antspaudo ir, jei reikia, reljefinių spaudų atspaudus.
5. Kontrolės atestatus sudaro originalas ir dvi kopijos, parengtos pagal formą, atitinkančią šio reglamento III priede pateiktą pavyzdį, ir pagal šio reglamento IV priede pateiktus nurodymus."
4. Įterpiamas šis 7a straipsnis:
"Valstybės narės atsitiktinės atrankos būdu reguliariai tikrina, ar apyniai, importuoti pagal Reglamento (EEB) Nr. 1696/71 5 straipsnį, atitinka Reglamento (EEB) Nr. 890/78 priede išdėstytus minimalius pardavimo reikalavimus. Kasmet iki birželio 30 d. jos praneša Komisijai apie praėjusiais metais atliktų patikrinimų dažnumą, pobūdį ir rezultatus. Patikrinimai turi apimti ne mažiau kaip 5 % per tuos metus iš trečiosios valstybės į valstybę narę importuoti numatytų apynių siuntų skaičiaus."
2 straipsnis
Šis reglamentas įsigalioja 1991 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. liepos 26 d.